Loukkaukset lentelivät lähetyksen viimeisille sekunneille asti.

Miljoonat ranskalaiset näkivät keskiviikkoiltana väittelyn, joka lähti heti hyvin aggressiivisille raiteille. Marine Le Pen ja Emmanuel Macron poseerasivat kameroille ennen väittelyn alkua.­

Jos Ranskassa toimii se, mikä toimi Yhdysvalloissa, Ranskan oikeistopopulisti Marine Le Pen saa olla nyt tyytyväinen. Niin tarkasti hän seurasi keskiviikkoiltana Donald Trumpin esimerkkiä.

Miljoonat ranskalaiset tv-katsojat seurasivat myöhään keskiviikkona Ranskan presidentinvaalien toisen kierroksen ainoaa väittelyä, jossa kohtasivat sunnuntain vaalin kaksi jäljellä olevaa ehdokasta: Ranskan EU-eroa toivova Le Pen ja uuden liberaalin ja EU-myönteisen puolueen perustanut Emmanuel Macron.